次韻劉寬夫
作者：李彌遜
朝代：宋

paragraphs: 向來志功名，唯恐着鞭後。
老來倦軒冕，待兔但知守。
晨昏課朱墨，歲月計升斗。
微官成底事，坐費白駒晝。
晚從松竹遊，忘言到心友。
十年成莫逆，百念付烏有。
誰念愚溪愚，未種柳州柳。
有如壓糠覈，責以出醇酎。
蒼官與青士，賴爾對巵酒。
不知我形穢，浪處珠玉右。
劉侯妙雕琢，真是運斤手。
鵬風若有待，豹霧恐難久。
清池環小翠，一室僅十肘。
胸中着雲夢，不數渭川畝。
嗟予遠世心，大似與君偶。
擬歌于蒍于，擊節和鳴玖。
覓句了不工，青燈坐搔首。